b'\n_START_ARTICLE_\nTriglavski narodni park\n_START_SECTION_\nZgodovina\n_START_PARAGRAPH_\nAvgusta 1908 je skupinica mo\xc5\xbe prehodila del Doline Triglavskih jezer. To so bili uradni udele\xc5\xbeenci ogleda, ki ga je na pobudo seizmologa in naravoslovca Albina Belarja razpisalo dr\xc5\xbeavno gozdarsko oskrbni\xc5\xa1tvo v Radovljici. Do uresni\xc4\x8ditve Belarjevega predloga za ustanovitev Naravovarstvenega parka nad Komar\xc4\x8do pa ni pri\xc5\xa1lo, ker za to ni bilo pravne podlage. Tedanji zakonski predpisi tudi niso dopu\xc5\xa1\xc4\x8dali omejevanja pa\xc5\xa1e. Tako je bila zamujena prilo\xc5\xbenost, da bi imela Slovenija prvi narodni park v Evropi._NEWLINE_Odsek za varstvo prirode in prirodnih spomenikov pri Muzejskem dru\xc5\xa1tvu je leta 1920 Pokrajinski vladi za Slovenijo predlo\xc5\xbeil znamenito Spomenico, katere zahteva je bila ustanovitev varstvenih parkov po zgledu drugih dr\xc5\xbeav. Ustanovitev Alpskega varstvenega parka se je leta 1924 (Povr\xc5\xa1ina 1.400 ha) posre\xc4\x8dila Odseku za varstvo prirode in prirodnih znamenitosti in Slovenskemu planinskemu dru\xc5\xa1tvu za samo 20 let._NEWLINE_Prvi\xc4\x8d je bilo uporabljeno ime Triglavski narodni park leta 1926. Zasluga za to gre profesorju Franu Jesenku, ki je 90. maja v dnevniku Jutro spregovoril o znamenitostih Triglavskega narodnega parka._NEWLINE_Po izteku 20 letne pogodbe so ponovno ustanovitev parka ovirali predvsem pa\xc5\xa1ni\xc5\xa1ki interesi in nedore\xc4\x8denost v zvezi s pristojnostjo razgla\xc5\xa1anja parka. Ljudska skup\xc5\xa1\xc4\x8dina Ljudske Republike Slovenije je dne 26. maja 1961 sprejela Odlok o razglasitvi Doline Triglavskih jezer za narodni park pod imenom Triglavski narodni park (Povr\xc5\xa1ina 2.000 ha). Raz\xc5\xa1iritev Triglavskega narodnega parka je bila sprejeta 27. maja 1981 z Zakonom o Triglavskem narodnem parku (Povr\xc5\xa1ina: 83.807 ha oz. 838,07 km\xc2\xb2 oz. 4% povr\xc5\xa1ine Slovenije).\n_START_SECTION_\n\xc5\xbdivi svet v Triglavskem narodnem parku\n_START_PARAGRAPH_\nTriglavski narodni park zdru\xc5\xbeuje na svojem obmo\xc4\x8dju izredno raznolikost ekosistemov. Zajema ostro visokogorje s svojim zna\xc4\x8dilnim rastjem in \xc5\xbeivljenjem, v vmesnih dolinah sre\xc4\x8dujemo prijaznej\xc5\xa1e okolje, na ju\xc5\xbeni strani pa se na posameznih mestih pojavlja vpliv morja. _NEWLINE_za podrobnej\xc5\xa1i opis glej \xc5\xbdivi svet v Triglavskem narodnem parku\n_START_SECTION_\nJame in jamarstvo v Triglavskem narodnem parku\n_START_PARAGRAPH_\nVelik del Triglavskega narodnega parka sestavljajo mo\xc4\x8dno zakraseli zgornjetriasni karbonati. Povr\xc5\xa1je je glaciokra\xc5\xa1ko, na visokogorskih planotah najdemo \xc5\xa1tevilne vhode v kra\xc5\xa1ka brezna, ki ponekod vodijo preko kilometra globoko v masiv. Razvoj visokogorskih jam je tesno povezan s pleistocenskimi poledenitvami. Obmo\xc4\x8dje parka je eno najbolj vro\xc4\x8dih jamarskih raziskovalnih podro\xc4\x8dij na svetu. Prve jame so raziskali \xc5\xbee v 20. letih prej\xc5\xa1njega stoletja, sedaj pa je v parku registriranih kar 637 jam. _NEWLINE_za podrobnej\xc5\xa1i opis glej Jame in jamarstvo v Triglavskem narodnem parku\n_START_SECTION_\nNekdanje in sodobne dejavnosti v parku\n_START_PARAGRAPH_\nV Triglavskem narodnem parku so bile v preteklosti zlasti pomembne \xc5\xa1tiri gospodarske dejavnosti: fu\xc5\xbeinarstvo, oglarstvo, plan\xc5\xa1arstvo in gozdarstvo. Dana\xc5\xa1nji \xc4\x8dlovekov vpliv je v osrednjem delu parka prete\xc5\xbeno sezonski - poleg plan\xc5\xa1arstva in gozdarstva ima pomemben vpliv tudi turizem.'